Situasie in Koster steeds plofbaarPolisiebeamptes op die toneel waar betogings in Koster in Noordwes woed (23 Mei 2018). Foto: ANA Ná ŉ nag van gewelddadige betogings in Koster in Noordwes, is die situasie vanoggend steeds uiters gespanne. Sers. Ofentse Mokgadi, woordvoerder van die polisie, het aan Maroela Media gesê die pad wat in en uit Koster lei is weereens vanoggend deur betogers versper en polisiebeamptes is steeds in die gebied ontplooi. “Op hierdie oomblik is dit rustig en het ons nog nie gesien dat die betogers weer begin saamdrom op plekke nie. Maar die situasie is plofbaar,” het Mokgadi gesê. Hy het bevestig agt mense is deur die nag in hegtenis geneem op aanklagte van openbare geweld, opsetlike saakbeskadiging en brandstigting. Dit kom nadat winkels in Reagile wat aan buitelanders behoort Woensdagnag geplunder is en die burgemeester van die Kgetlengrivier-munisipaliteit se huise en voertuie gister aan die brand gesteek is. Betogers in Koster. Foto: Verskaf Maroela Media het vroeër berig die burgemeester, Kim Medupe, se huis, haar gastehuis en vier voertuie wat op die perseel gestaan het, is deur betogers aan die brand gesteek. Betogers het ook verskeie items huisware uit die burgemeester se huise gesteel. Die sentrale sakegebied van Koster is heeltemal gesluit. Die agt verdagtes sal na verwagting Vrydag in die hof verskyn. Inwoners eis basiese munisipale dienste, maar Medupe voer aan die betoging gaan nie werklik oor dienslewering nie. Sy meen die grondkwessie word gebruik om betogers aan te por om haar en haar munisipaliteit aan te val en sê daar was drie weke gelede ŉ grondbesetting in Reagile. “Ná die grondbesetting het ons interne prosesse van stapel gestuur om mense bewus te maak van die grondkwessie en die gemeenskap het na ons geluister. Ons het deur middel van die raadslede gemeenskapsvergaderings met hulle gehou. Dieselfde leiers het toe begin om mense aan te hits om grond te beset,” het sy gesê. “Dae gelede is daar ŉ vergadering gehou waar mense aangemoedig is om die munisipaliteit aan te vat oor die grondkwessie. Hulle gebruik grond as ŉ rede om met die munisipaliteit te baklei. Die situasie het nog verder oorgespoel na Swartruggens toe waar beamptes jongmense aangehits het om in opstand te kom teen die munisipaliteit.” Polisiebeamptes op die toneel waar betogings in Koster in Noordwes woed (23 Mei 2018). Foto: ANA Israel Matsile, gemeenskapsleier, hou egter vol inwoners is nie gelukkig oor dienslewering in die gebied nie. “Hierdie betogings gaan oor swak dienslewering. Ons is nou vir te lank op die kantlyn geskuif. Wanneer ons praat, luister die munisipaliteit nie na ons nie. Wanneer ons vra vir ŉ vergadering met die mense wat verantwoordelik is vir infrastruktuur, dan sê hulle vir ons hulle het hul eie vergaderings om by te woon,” het hy gesê. Joseph Mogale, bestuurder van die Kgetlengrivier-munisipaliteit, het gesê die munisipaliteit neem kennis van die inwoners se besware. “Die munisipaliteit veroordeel egter ten sterkste die brand van eiendom en doen ŉ beroep op die ontevrede inwoners om hul besware op ŉ vreedsame wyse te opper en deur onderhandelinge op te los,” het Mogale gesê. Hy het gesê die munisipaliteit is heeltemal bereidwillig om met die gemeenskap in gesprek te tree en na hul besware te luister sodat dienslewering na normaal kan terugkeer.